ไอแบงก์เจาะกลุ่มให้กู้ลูกค้ามุสลิมเพิ่ม
ไอแบงก์สั่งรักษาฐานลูกค้า ให้กู้ลูกค้ามุสลิมเพิ่ม เล็งใช้ซอฟต์โลนหนุนเอสเอ็มอี
21 ก.ย. 2558

ไอแบงก์สั่งรักษาฐานลูกค้า ให้กู้ลูกค้ามุสลิมเพิ่ม เล็งใช้ซอฟต์โลนหนุนเอสเอ็มอี
นายมนต์ชัย รัตนเสถียร กรรมการและรักษาการผู้จัดการธนาคารอิสลามแห่งประเทศไทย (ไอแบงก์) เปิดเผยว่า ในช่วง 3 เดือนที่เหลือก่อนสิ้นปีนี้ ธนาคารยังคงเน้นปล่อยสินเชื่อลูกค้าเก่าที่เป็นชาวมุสลิม เพื่อให้ผู้ประกอบการนำไปเสริมสภาพคล่อง มีเงินทุนหมุนเวียน เกิดการกระตุ้นเศรษฐกิจ โดยจะพิจารณาผู้ประกอบการที่มีศักยภาพ ดูความสามารถในการชำระหนี้และผลประกอบการในแต่ละราย
ขณะเดียวกัน ยังได้เข้าร่วมโครงการปล่อยสินเชื่อให้ผู้ประกอบการเอสเอ็มอีอัตราดอกเบี้ยต่ำหรือซอฟต์โลน ที่ให้ธนาคารออมสินปล่อยกู้สถาบันการเงิน 18 แห่ง วงเงินรวม 1 แสนล้านบาท โดยธนาคารคาดว่าจะใช้เงินกู้โครงการปล่อยกู้ให้กลุ่มเอสเอ็มอีที่เป็นชาวมุสลิมได้กว่า 1,000 ล้านบาท ขณะนี้มีลูกค้ายื่นคำขอสินเชื่อแล้ว 3,500 ราย วงเงินเฉลี่ยตั้งแต่ 3 แสนบาท/ราย ไปจนถึงหลักล้านบาท
ทั้งนี้ ที่ผ่านมาธนาคารได้ปล่อยสินเชื่อกลุ่มมุสลิมมากขึ้นตามพันธกิจและเป็นไปตามคำสั่งของคณะกรรมการนโยบายรัฐวิสาหกิจ (คนร.) หรือซูเปอร์บอร์ด โดยมีโครงการสนับสนุนเอสเอ็มอี เช่น สินเชื่อเพื่อปรับปรุงสินค้าฮาลาล สินเชื่อเอสเอ็มอีรายย่อย ทำให้ขณะนี้ธนาคารมีจำนวนลูกค้าที่เป็นมุสลิม 9 หมื่นราย เพิ่มขึ้นจากสิ้นปีก่อนจำนวนมาก
“สินเชื่อในขณะนี้ยังไม่กังวล เพราะเน้นดูแลฐานลูกค้าเก่าก่อน ส่วนสินเชื่อใหม่จะมีความเข้มงวด โดยจะพิจารณากลุ่มลูกค้ามุสลิมเป็นหลัก และจะต้องปล่อยสินเชื่อมีคุณภาพดี ไม่ให้เกิดหนี้เสียจากที่มีมากอยู่ในปัจจุบัน” นายมนต์ชัย กล่าว
สำหรับการแก้หนี้ที่ไม่ก่อให้เกิดรายได้ (เอ็นพีแอล) และความคืบหน้าของแผนฟื้นฟู ขณะนี้ธนาคารได้จ้างที่ปรึกษาทางการเงินเข้ามาดำเนินการแยกหนี้ดีและหนี้เสีย หรือกู๊ดแบงก์และแบดแบงก์ออกจากกัน ซึ่งจะต้องเร่งสรุปแนวทางเบื้องต้น เพื่อเสนอต่อคณะกรรมการธนาคารและซูเปอร์บอร์ดพิจารณาช่วงสิ้นเดือน ก.ย.นี้
ก่อนหน้านี้ ไอแบงก์ได้ว่าจ้าง บล.ทิสโก้ และ บล.แมคควอรี เข้าดำเนินการแยกหนี้ดีและหนี้เสียและหาพันธมิตรร่วมทุน